Як ні дзіўна, але працягам згаданай класічнай тэндэнцыі стала і тое, як змянілася напаўненне традыцыйнага ўжо на фестывалі канцэрта “Шансон ТВ”. На першых такіх выступленнях — дзесяцігоддзе таму — сцэну запаўнялі ледзь не спрэс спевакі-аматары з так званым “турэмным шансонам”, хай і на тэму кахання. У час прэс-канферэнцый яны ганарыліся сваёй неадукаванасцю і нявыхаванасцю (маўляў, я гітару засвоіў за паўгадзіны, пакуль сядзеў у прыбіральні). У сёлетнім жа канцэрце побач з “класікам жанра” Вілі Токаравым выступалі Тамара Гвердцытэлі, Аляксандр Малінін, Сасо Паўліяшвілі — і, ужо другі год запар, аркестр Міхаіла Яніса. Рух насустрач?